Vivi Kier (KF), 2008-05-29:
Jeg synes egentlig, det skulle være en rigtig visionær og bred debat, vi skulle have her.
Den kunne nemt ende med at blive meget negativ.
Jeg har et utrolig stort behov for at starte med at tilkendegive, at når det gælder temaet ulighed, har den her regering altså søsat utallige tilbud og sat handling bag en lang række konkrete tiltag.
Det er tiltag, som f.eks. at 95 pct. af unge skal kunne gennemføre en uddannelse, »Ny chance til alle« for at få langvarigt ledige ud på arbejdsmarkedet, »Det fælles ansvar II«, der sigter på at gøre det lettere at bryde ud af social isolation, frivillig gældsrådgivning, lige muligheder, behandlingsgaranti for alkohol- og stofmisbrugere og nedsættelse af Rådet for Socialt Udsatte bare for at nævne nogle få.
Det er ikke for at stå at gøre os hellige og selvfede, at jeg nævner det, men det er for at sige, at vi hele tiden og i alle årene har haft fokus på ulighed.
Med den debat, der har været indtil nu, kan man jo synes, at oppositionspartierne lægger meget vægt på den økonomiske ulighed og igen og igen bliver ved med at sige, at uligheden er stigende.
Jeg kan klart tilbagevise det, idet Danmark fortsat er et af de mest lige lande i OECD og fortsat har en af de mindste lavindkomstgrupper.
Ulighed er for os Konservative ikke kun et spørgsmål om økonomi, men i lige så høj grad et spørgsmål om sociale og kulturelle faktorer.
Men lige muligheder er samtidig ensbetydende med, at mennesker skal behandles forskelligt.
Det er nemlig ikke et mål i sig selv at behandle alle lige, for det giver nemlig ikke lige muligheder.
At sikre, at alle får lige muligheder, kræver mange forskellige tiltag
Det betyder rigtig meget for os.
Det betyder noget, at barnets tarv sættes i fokus.
Det skal vi holde os skarpt for øje, og vi skal blive bedre til at sætte langt tidligere ind, end vi gør i dag.
Men også på det her felt er der jo sat en masse gode initiativer i værk: lektiehjælp, mesterlære, sprogstimulering før skolestart, pædagogiske læreplaner i daginstitutionerne osv.
Fra konservativ side ser vi frem til det udspil, Forebyggelseskommissionen kommer med, hvor de er blevet bedt om at sætte særlig fokus på ulighed med hensyn til sundhed.
Regeringen fører en fremadrettet politik, hvor vi sikrer gode vilkår for erhvervslivet, hvor vi sikrer os, at det kan betale sig at gå på arbejde, og hvor det skal kunne betale sig at gøre en ekstra indsats, således at alle de, der er ressourcestærke og har overskud, er med til at bidrage til, at vi får råd til fremtidens velfærd.
Jeg vil tillade mig at slutte med at citere fru Helle Thorning-Schmidt, der i Ugebrevet A4 i 2005 har sagt, at man ikke løser ulighedsproblemer ved at give alle kontanthjælpsmodtagere flere penge.
Det udsagn er jeg som konservativ enig i.
Vi skal i hele indsatsen på velfærdsområdet have fokus på, at vi hjælper de svageste, ikke bare ved at give dem en check, men ved at sikre, at de reelt får mulighed for at bruge vores danske samfunds fantastiske muligheder.
Hvis alle skal have mulighed for det, kræver det uddannelse, og det kræver en indsats for vores svageste grupper.
Den indsats synes jeg regeringen har vist vilje til at gøre, og det er en indsats, som vi fortsat vil udbygge bl.a. via den årlige udmøntning af satspuljen.